Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2020/C 164/08)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang offentliggøres i Kommissionens eAmbrosia-database.

ENHEDSDOKUMENT

»AIL VIOLET DE CADOURS«

EU-nr.: PDO-FR-02103-AM01 — 4.2.2020

BOB (X) BGB ()

1. Betegnelse

»Ail violet de Cadours«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Ail violet de Cadours« er et hvidløg, der markedsføres i tør tilstand, dets tørstofindhold er mindst 30 %. Det produceres af sorterne Germidour og Valdour, som er blevet udskilt på grundlag af den lokale population af violet hvidløg.

Det har violette »vinrøde« striber på de hvide yderskaller.

»Ail violet de Cadours« er kendetegnet ved en størrelse på 45 mm eller derover, og at løget har en regelmæssig og rund form. Løgene sælges hele og godt renset. De har mindst en hel skal, som ikke er revet itu. Rødderne skæres af langs med løget, de har en længde på højst 2,5 mm. Løget er både ved feddene og rodfladen fast at røre ved. For løg, der sælges uden stilk, skal den resterende stilk have en længde på 10-30 mm.

Feddenes skal er beigefarvet med violette striber. Feddets kød har en elfenbenshvid til cremegul skæreflade.

I rå tilstand har hvidløget en typisk kraftig hvidløgsduft og en intens skarphed ved lugtfornemmelsen. I tilberedt form er »Ail violet de Cadours« kendetegnet ved en hvidløgsagtig duft. Ved indtagelse er der en let skarphed i smagsindtrykket og en aroma, der holder længe i munden. Det har en fløjlsagtig konsistens og en udsøgt sødlig smag.

For at opnå en harmonisk præsentationsform har løgene en ensartet farve, form og størrelse. Navnlig må det største løg højst være 20 mm større end det mindste løg.

»Ail violet de Cadours« sælges i følgende præsentationsformer:

— en hvidløgsranke med mindst ni løg, hvor stilken ikke er fjernet, og med en vægt på 500 g, 1 kg eller 2 kg i forhold til antallet af løg i nettet og deres størrelse

— et bundt med løg, hvor stilken ikke er fjernet, og med en vægt på mindst 8 kg

— en klase med løg, hvor stilken ikke er fjernet, og med en vægt på 500 g, 1 kg eller 2 kg

— en håndpakket pose på 5 kg bestående af løg, hvor stilken er fjernet

— en håndpakket bakke med løg, hvor stilken er fjernet, og som har en størrelse på enten 60-70 mm eller over 70 mm

— en håndpakket kurv med løg, hvor stilken er fjernet, og som har en størrelse på 60-80 mm

— et net med løg, hvor stilken er fjernet, og med en vægt på højst 1 kg

— en lille bakke med løg, hvor stilken er fjernet, og med en vægt på højst 1 kg.

Produktet markedsføres i den oprindelige emballage. Kun når hvidløget ligger i bakke og kurv, kan det sælges enkeltvis.

3.3. Foder (kun for animalske produkter oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af hvidløget finder sted i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Pakningen af »Ail violet de Cadours« skal finde sted i det geografiske område for at bevare produktets kvalitet.

For at bevare den gode sundhedstilstand og mindst én intakt yderskal på løgene opbevares »Ail violet de Cadours« under bestemte forhold og håndteres mindst muligt.

Desuden er pakningen baseret på producenternes lokale viden, som også bidrager til udviklingen af »Ail violet de Cadours«-hvidløgets egenskaber via:

— nøje udvælgelse af løg, der muliggør ensartede præsentationsformer med hensyn til farve, størrelse og form

— manuel anbringelse af løgene, der gør det muligt at opnå en pakning, hvor løgene støder mindst muligt sammen under markedsføringen: toppene på hvidløgsranker, bundter og klaser presses sammen for at opnå en fast helhed, poser, net og små bakker lukkes så tæt som muligt på løgene, og løgene anbringes tæt sammen i bakker og kurve.

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som lovgivningen foreskriver, indeholder mærkningen:

— pakkevirksomhedens navn

— høståret

— det særlige identifikations- og sporbarhedssystem for »Ail violet de Cadours«.

Ved pakning, hvor hvidløget kan sælges enkeltvis, mærkes de enkelte hvidløg som »Ail violet de Cadours« ved påsætning af en selvklæbende etikette.

4. Kort angivelse af det geografiske områdes afgrænsning

Det geografiske område er beliggende, hvor departementerne Haute-Garonne, Gers og Tarn-et-Garonne støder sammen.

Departementet Haute-Garonne: Bellegarde-Sainte-Marie, Belleserre, Bragayrac, Brignemont, Cabanac-Séguenville, Cadours, Le Castéra, Caubiac, Cox, Drudas, Empeaux, Garac, Le Grès, Lagraulet-Saint-Nicolas, Laréole, Lasserre, Menville, Mérenvielle, Pelleport, Pradère-les-Bourguets, Puysségur, Saint-Thomas, Sainte-Livrade, Thil og Vignaux.

Departementet Tarn-et-Garonne: Auterive, Beaumont-de-Lomagne, Beaupuy, Bouillac, Le Causé, Escazeaux, Faudoas, Gariès, Goas, Marignac, Maubec og Sérignac.

Departementet Gers: Ansan, Ardizas, Aubiet, Augnax, Auradé, Aurimont, Avensac, Bajonnette, Beaupuy, Bédéchan, Bézéril, Blanquefort, Castillon-Savès, Catonvielle, Cazaux-Savès, Clermont-Savès, Cologne, Encausse, Endoufielle, Escorneboeuf, Estramiac, Frégouville, Gimont, Giscaro, Homps, L'Isle-Arné, L'Isle-Jourdain, Juilles, Labastide-Savès, Labrihe, Lahas, Lias, Mansempuy, Maravat, Marestaing, Maurens, Mauvezin, Monbrun, Monferran-Savès, Monfort, Montiron, Noilhan, Pessoulens, Pompiac, Puycasquier, Razengues, Roquelaure-Saint-Aubin, Saint-André, Saint-Antonin, Saint-Brès, Saint-Caprais, Saint-Cricq, Saint-Georges, Saint-Germier, Saint-Orens, Saint-Sauvy, Sainte-Anne, Sainte-Gemme, Sainte-Marie, Sarrant, Ségoufielle, Sérempuy, Seysses-Savès, Sirac, Solomiac, Thoux, Tirent-Pontejac, Touget og Tourrenquets.

5. Tilknytning til det geografiske område

Tilknytningen mellem »Ail violet de Cadours« og det geografiske område beror på anvendelsen af sorter, der stammer fra lokale populationer, som er særligt velegnede til klima- og jordbundsforholdene og de topografiske forhold i det geografiske område, og som giver produktet nogle specifikke kvaliteter (den violette farve samt løgenes størrelse og regelmæssighed). De nyder endvidere godt af den særlige produktionsknowhow i det geografiske område. Disse kvaliteter giver »Ail violet de Cadours« et godt omdømme.

Det geografiske områdes egenart

Naturbestemte faktorer

Produktionsområdet for »Ail violet de Cadours«, der er beliggende i regionen Midi-Pyrénées mellem Haute-Garonne, Gers og Tarn-et-Garonne, er kendetegnet ved et særligt klima, som om vinteren og foråret påvirkes af Atlanterhavet og om sommeren og navnlig efteråret af Middelhavet. Vinteren er relativt kort og mild. Foråret er kendetegnet ved høje og jævne temperaturer og en stor regnmængde, hvor størstedelen falder i maj måned. Sommeren er varm og tør. Efteråret er relativt mildt med kun lidt regn. I området blæser Autan-vinden, som er en tør, varm sydøstenvind, der navnlig forekommer om sommeren og efteråret.

Produktionsområdet er kendetegnet ved et afvekslende bakket landskab. Jorden, som består af oligomiocænsk molasse, er ler- og kalkholdig med et højt lerindhold (mindst 30 %), der sikrer en god vandreserve. Denne jord har desuden en god naturlig dræning på grund af hældningen og dens struktur.

Menneskelige faktorer

Hvidløget, som stammer fra Østen, blev sandsynligvis indført i regionen ved den romerske kolonisering i de første århundreder.

Handelen med hvidløg udviklede sig løbende og førte til, at der blev oprettet et særligt ugentligt marked for det violette hvidløg. Dette marked afholdes stadigvæk i Cadours hver onsdag fra midten af juli til midten af december.

Den viden, som producenterne af »Ail violet de Cadours« har, kommer til udtryk i dyrkningen og forarbejdningen.

Sorterne Germidour og Valdour er blevet udskilt på grundlag af de lokale sorter af violet hvidløg og blev optaget på den officielle sortsliste i 1991 og 2006. Disse sorter er navnlig kendetegnet ved en kort vækstdvale kombineret med en tidlig spiring, de har ikke fast stokdannelse og har et stort løg, som på skallen har violette striber på den hvide bund.

De plantes om efteråret fra midten af oktober til midten af december på parceller, hvor der ikke har været dyrket allium i tre år eller majs eller sorghum det foregående år. Kvælstof, fosfor og kalium tilføres alt efter, hvorvidt det er nødvendigt for dyrkningen, og i hvilken grad disse næringsstoffer er til stede i jorden.

Høsten foregår, når løgene er modne.

Gennem kontrollen med tørringen kan der sikres et vandtab på mindst 20 % af det høstede produkts masse.

Bedrifterne i det geografiske område er kendetegnet ved lille til mellemstor arealstørrelse. Det er bedrifter med blandet landbrug, hvor der primært dyrkes korn, og hvor produktionen af hvidløg er et supplement med stor merværdi. Bedrifterne drives ved hjælp af medhjælpende familiemedlemmer, hvilket har givet mulighed for at udvikle dyrkningen af hvidløg.

Mange faser gennemføres stadig manuelt for at opnå et godt renset hvidløg med et pænt udseende: afskrælningen, som består i at fjerne beskadigede yderskaller og samtidig bevare mindst én pæn og intakt skal, afskæring af rødderne og udførelse af de præsentationsformer, der er nødvendige for markedsføringen af »Ail violet de Cadours«. Producenternes viden kommer særlig til udtryk i løbet af disse faser og ledsages af en omhyggelig manuel sortering af løgene efter størrelse, form og farve, således at de fremstår ensartede.

Produktets egenart

»Ail violet de Cadours« er et hvidløg i tør tilstand. Det er først og fremmest kendetegnet ved den violette farve, der forekommer i striber på yderskallerne. Løgene har en størrelse på 45 mm eller derover, en regelmæssig form, uden skader, dvs. at feddene ikke er synlige (mindst én af yderskallerne er ikke revet itu). Rodfladen skæres af ved overfladen.

»Ail violet de Cadours« har særlige visuelle, lugtmæssige og smagsmæssige egenskaber, der adskiller det tydeligt fra et violet hvidløg af sorten Germidour i tør tilstand, der er dyrket uden for det geografiske område. »Ail violet de Cadours« adskiller sig i henseende til udseende: en større løgstørrelse, løget har en mere violet farve og en mere regelmæssig form, og i henseende til lugtmæssige egenskaber: en typisk kraftig hvidløgsduft og en kraftigere skarp duft. Hvad angår smagen af tilberedt hvidløg, kendetegnes »Ail violet de Cadours« desuden ved en mere intens aroma, der holder længe i munden, og en større skarphed i smagsindtrykket.

Løgene er både ved feddene og rodfladen faste at røre ved. De er i god sundhedsmæssig stand fra høsten til markedsføringen.

»Ail violet de Cadours« markedsføres i ensartede præsentationsformer med hensyn til størrelse, form og farve.

Når »Ail violet de Cadours« markedsføres med toppene, skal pakningen have en vis fasthed på grund af sammenpresningen af toppene indbyrdes. Når »Ail violet de Cadours« markedsføres med stilken fjernet, sammenpresses løgene i deres emballage.

Årsagssammenhæng

I produktionsområdet er alle forudsætninger, som har ført til udvikling af »Ail violet de Cadours«, til stede.

»Ail violet de Cadours« er først og fremmest kendetegnet ved dets farve. Denne hidrører fra anvendelsen af sorter, der stammer fra lokale populationer, som omfatter violette striber på yderskallerne, kombineret med at de plantes på lerholdige parceller med den største regnmængde i maj måned. Dels gør produktionen af »Ail violet de Cadours« på lerholdig jord, som har en god vandreserve, det muligt at opnå løg med en regelmæssig form. Ved hjælp af passende gødskning undgår man, at løgene revner, og »Ail violet de Cadours« fremstår derfor med mindst én yderskal, som ikke er revet itu.

Dels er det i den grundlæggende fysiologiske fase med dannelse af produktet, den såkaldte løgdannelse, at plantens vandbehov er størst. Det er en fase med hurtig vækst, som har direkte indvirkning på størrelsen, løgets dannelse og udviklingen af den violette farve. Den største regnmængde i maj måned, som dækker plantens behov for vand og mineraler i denne afgørende fase, gør det muligt at opnå løg med »Ail violet de Cadours«-hvidløgets egenskaber, dvs. løg med en størrelse på 45 mm eller derover, med en rund og regelmæssig form, og hvor den violette farve kommer til udtryk.

Løgenes fasthed i »Ail violet de Cadours« hænger sammen med forberedelsen, hvor man undgår, at løgene støder mod hinanden, og det korte produktionsår, der slutter inden den tidlige spiring.

»Ail violet de Cadours«-hvidløgets gode sundhedsmæssige stand skyldes flere faktorer:

— begrænsning af udbredelsen af svampe- eller bakteriesygdomme i jorden ved hjælp af vekseldrift og plantning på naturligt veldrænede parceller

— begrænsning af udviklingen af disse sygdomme under dyrkningen ved at fastsætte datoer for plantning og passende gødskning

— hvidløgene høstes, når de er modne, derefter tørringen og den tørre, varme sydøstenvind, der fremmer hvidløgets holdbarhed.

Anvendelsen af hvidløgssorter, som ikke omfatter fast stokdannelse, muliggør præsentationsformer, hvor toppene af »Ail violet de Cadours« er bevaret: hvidløgsranker, bundter og klaser.

Endelig er »Ail violet de Cadours« genkendelig på grund af den omhyggelige manuelle afskrælning, hvor de hele skaller bevares, og som gør det muligt at opnå en rodflade, der er skåret af langs med løget. Samtlige manuelle faser muliggør visuelt ensartede præsentationsformer med hensyn til størrelse, form og farve. Producenternes traditionelle viden, som også omfatter forarbejdningen af produktet, forøger værdien og bevarer kvaliteten af »Ail violet de Cadours«.

Alle de beskrivende faktorer for produktionsområdet, både de naturlige og menneskelige faktorer, bidrager til »Ail violet de Cadours«-hvidløgets egenskaber.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://info.agriculture.gouv.fr/gedei/site/bo-agri/document_administratif-b9eb2879-fbef-4c10-a287-c0d23d8ef13f

(1) EUT L 179 af 19.6.2014, s. 17.